
    STAROZAVJETNE

  
    O MUŽEVIMA

  
    KAINOVA PJESMA

     

    nisam čuvar

brata svoga

niti koga

bože

makni se s vrata

s duše

sa staze

nemam brata

nije mi ljubavnik

ne mogu više

ljuštiti

opne

sa svoga grla

naći ću u šumi

drugo svetište

drugi dim

spalit ću kopljem

otrov u središtu

otići

     

    ni mene nije nitko

sačuvao

od zaludnog

mirisa milosti

  
    NOINA PJESMA

     

    iza sveg valovlja

iza bijesa

i smijeha

i ugriza

i praštanja

    poslije sveg tog

prelijevanja

neba i

bezdana

nada mnom

    iza zujanja

potomstva

i predaka

i sinova i kćeri

i zvjeradi svekolike

i ljuljanja posvemašnjeg

i sveg zaklinjanja i otklinjanja

i gnjeva božjega

    iza svega tog

    nema

ništa više

osim ove lijehe zemlje

i glinenog vrča

     

    a nije ni bilo

  
    JONA

     

    ja sam Jona

i ne znam puno

o ravninama i plohama

i rubovima beskraja

i strminama

i dnima

i korijenju planina

     

    ali

tu mi je sjediti

sve dok se

Bog ne pokrene

i rekne

    pristajem

     

    ili što li već

  
    JOBOVA PJESMA

     

    besjeda sam čuo

i velikih je posjeta bilo

i povorki

i psovki

    posjeda velikih

    čeljadi razne

svirača

trubača

plesača

    muka i trpljenja

pravde i nepravde

moćnika i nemoćnika

krvoprolića

rodoskvrnuća

jela i pića

bilja i životinja

žena i robinja

milosnica

i mnoštvo djece

    i milosti velike

i nemilosti

i milosti

kao što rekoh

     

    ali

ja bih sad sjedio

i šutio

o svemu tome

     

    ja bih

sjedio i šutio

  
    CIRENAC

     

    u krug

bože

u što drugo

sklupčati

i sebe i tebe

    umor

upor

umor

    pad

dah

dah

strah

pad

    iz pustinjskoga polja

u pustinjski grad

u pustinjsko polje

     

    idem

     

    tko li će

čije srce

izgristi

  
    O ŽENAMA

  
    SARINA PJESMA

     

    obećanje

radovanje

    pusti me

bože

u pustinji

više ne spuštaj na me

taj svoj smijeh

    srce je jetra

lice je zamka

ruke su strašilo za sne

    a tvoji glasnici prividi

    nema više

ni kiše

ni suše

ni tišine

ni tebe nema bože

    ti si ostarjeli stup

    a ovdje

klice

mučnost

žeđ

ribe

zatrovano sjemenje

bubnjevi

skvrčeni dah

raspuštene sluškinje

tamni dusi

bezbojne sjene

bezbroj tvog mnoštva

u mojim ušima

    i još k tome

svake noći

oko šatora

šum mora

kojega nema

  
    HAGARA

     

    grivne

gospodarici

i košulju

    gospodaru

noge

postelju

    djeci

zrnca

    putnicima

zdjele i ubruse

    gostima

gošćenje

čašćenje

    trgovcima

kožu

    maslo i salo

    uhranjeno tele

    mladićima

    bogu

božje

     

    šutnju

pustinju

    rasjek

    vrisak

     

     

    bijeg

  
    ESTERA

     

    esterice

sestrice

nije li ti

dosta

    omililo ti maslo

salo

mast tmasta

tuste pomasti

slastlast

krčazi smirne

krč

paljevina

talog tla

štropot

škrgut

pljeva

    esterice

nar mogranj

ružin trn

grm

što to

daješ

podaješ

seestero

sestro

prepiljena

pripijena

priljepljena

     

    a ja

     

    Vašti

  
    NOEMINA PJESMA

     

    na gumnu zvijezde

kao ječam

    imam sedamsto sjetvi

i nešto žetvi

    zrnja i pljeve

    dvostruku pustinju

i bič među zjenicama

     

    vrijeme je sjesti

sjesti pod strehu

    odložiti ogrlicu

grivne

jantar

mjed

suze

san

kostrijet

pepeo

krčag

šiblje

sandale

zvonca

    poći

niz stazu

     

    poći

     

    počinuti

     

     

    početi

  
    RUTA MOAPKA

     

    bijelo ruho

crna put

crno ruho

mjesečeva pljeva

    ples i bijes

i smijeh i smrt

i grivne od olova

i zvonca od jantara

i sječivo

    
      oooooj
    

     

    noćas ću požnjeti

svoju gorku sestru

mater

djevera

sedam nevjesta

sedam svekrva

gospodara

i samoga cara

     

    
      zlatnim srpom
      

      bijelimi rukami
    

  
    MARIJA

     

    ništa ja ne znam

    blagoslovljena

među ženama

vrbama

pticama

pilićima

     

    sjediti mi je

ili stajati

    plesti vesti

    ružin grm

trn

peruniku

ljubicu

maćuhicu

bršljan

mogranj

     

    svejedno

s hramskim djevicama

nizati apokrifna zrnca

od zlata

     

    čekati

     

    plijeviti

aždajin vrt

  
    O BOGU

  
    NEŠTO O SAMOJ GENEZI

     

    prije no što je

Bog

svjetlo

i dok je još tamu

i vode od tla

i pravode

čudne šupljine

je ostavio

za svojim zamahom

smetnuo s uma

izjavio:

    popunite

obgrlite

iznjedrite

što već

    ja sad idem

dijeliti vrijeme

na vrijeme i nevrijeme

voće zvjerad ljude stabla

sve te svijetle

anđeoske

i ostale postrojbe

mjesec zvijezde

gore dolje

     

    a vi

kako znate

  
    BOG JE GOST

     

    bog je gost

gost je bog

samo nemaš kome

to reći

    i čini se

kao da ni on

to ne zna

    ali

što nam je činiti

    i gost

i bog

i životinja

i utvara

i šutnja

i taj nitko

     

    dijeljenje

množenje

     

     

    miropomazanje

  
    BOG SE SPOTIČE

VALJDA PRELAZI RIJEKU

     

    ne znam što mu je

već dugo se ne miče

    ni mene nema

    svatko šuti svoja slova

on velika i strahovita

ja isto

    u meni um

u njemu muk

    i sablasti razne

    i san i kostrijet

i kostrijet i lavež

i kosti

i laž

     

    sve vrijeme

prešućujemo najvažnije

    šapat

mrave i skakavce

divlji med

lijehu

rijeku

rijeku ponornicu

     

    zemljanu zdjelu

  
    I ONDA BOG REČE

     

    i onda bog reče

da

evo

upravo

ima dovoljno

ima

i za nebesnike

i zemnike

i podzemnike

skitnice i pse

pustinjake

i za grabežljivce ima

žene i djecu

da ne brojimo

i za crnce

i za svece

i svetice

za prosjake

slučajne prolaznike

i za vas

tu poredane

i za one prijeko

i za iza

i za protiv

i za za

     

    evo

    (pelud s vrha mog stabla)

  
    PUTNIČKE

  
    SUNOVRAĆANJE

     

    raspinjati se

saplitati

naginjati

i još više

pa pasti na dno

na dno jezera

odjednom

pred dveri

u dvore

i potom na stablo

popeti se

k bogu

bogu na vrat

svecima na sijelo

anđelima

pod krila

kao guske

glavu

i zaspati

     

    i sin čovječji

s nama

  
    DIVLJI LOV

     

    na nebu procijep

     

    strijelci

lovci

trkači

strašne žene

vrači

letači

nazubljene zublje

trublje

bubnjevi i talambasi

cimbale

gajde i svirale

     

    svi love

svjetlo i tamu

u istu zdjelu

    u mijenu

     

    u isti

mjedeni

krug

  
    DAVNO PROŠLA POVORKA

     

    ponekad ponad

ponekad podno

    lako i gusto

    frule i svirale

trublje i bubnjevi

     

    dva dna

     

    kroz klance

kroz tanka vlakna

šiblje i triješće

    strništa

    lisica

pas

noćna ptica

    daleka

šutnja

sve dalja

    srsi

     

     

    sustiže me

davno prošla povorka

  
    RIJEKA

     

    na kresti rijeke

neki drugi bog

    zorom

mrena

    jutrom

pozdravljenje

zaimanje

    u podne

sjetva i žetva

     

    s večeri

sedef

  
    PUT

     

    put je biće

    ne treba

ni riječi

ni opisa

     

    put je

i divlji lov

puno njih

u povorci

kroz divlje vrijeme

u divljem bijegu

i srce je grimizno

i duša prima na se

žitki grimiz

i uzalud je

     

    put je

i čežnja

i iščeznuće

    i bijel je

    postaje postaja

postelja

umine

stane

nestane

     

    i opet

odnekud iz daleka

ide

  
    NOĆNE

  
    SPAVAJ

     

    spavaj

san je drugo dno

dobra izvjesnost

ni ugriza

ni rane

    sve je

iza brda

iza brazda

iza zublji

iza zbilje

bez uljeza

    ništa ne plaši

ne tješi

nitko ne bježi

ni ne pristiže

izgrižena

tijela bez srži

leže

    i nigdje nikog

    smrt je

dobar pastir

sna

     

    spavaj

  
    RANA

     

    noću

paluca

crveno tkivo

poput

izvrnute vatre

    upaljena vlakna

klijaju

u nutrinu

niču unatrag

dišu

granaju se

u usjeke

razrastaju

u zasebne moćnike

u grimizne kustodije

razlijevaju se

u kaleže

u razbijene

bezdane

     

    a jutrom

u njima

skorena

skoro modra

nova ambra

ili

led

  
    NOĆNE ŽIVOTINJE

     

    njuše

izvrnuta srca

    traže glad

traže dah

    oblijeću

oko toplih prozora

oko postelja

oko duša

oko ušiju

    lepet krila

ćuk

netopir

ništa

     

    tišina

    i njima

i nama

    u udio

    isto

isti san

dobra kob

     

     

    smrt

  
    SEDAM SPAVAČA

     

    nisu ni mrtvi

a kamoli živi

    zavukli se

pod pokrov

u spilju

progutali

zmajske zube

progutali sućut i smijeh

sve što su umjeli

i imali

     

    i tako

sve dok se

nešto strašno

s dna

s vrha

s prepona

s nebosklona

s lijeha i potoka

iz očnih duplji

iz udubljenja

iz udova

iz grla udavljenih glasnika

    ne pomakne

  
    (OVO DOBA)

     

    jedno je lice

ovdje

    drugo je

izvan dosega

    između je strmina

    nigdje nema

ni duše

ni kuće

ni mosta

ni ruke

ni vode

ni pravode

     

    preostaje

ovo doba

     

    drhtanje

  
    SVIT SE KONČA

     

    svit se konča

i o koncu visi

    stvorovi i tvari

tvorbe i stvari

i bog i pas

i zvijer i car

i vrana i gavran

i med i žuč

i goli i bosi

i tusti i suhi

    u jagmu i glad

u glib i kal

u isto progonstvo

    u isti jaz

     

    hrle

  
    ZIMSKI SUNCOSTAJ

     

    čuvari se sabiru

s dalekih strana

    glasnici

se glasaju

    odnose

donose

odnose

donose

    pretaču

s obzora

niz bezdane

niz trublje

niz grla

niz stjenke

    u mjedene zdjele

    kišu božju

božje sjeme

     

    svjetlost

  
    ZAGROBNE

  
    SAN (SMRT)

     

    
      stricu Silvi
    

    
       
    

    sprema se

hod kroz polje

sušna je noć

skupljaju se

negdašnji

i ovi ovdje

    slamnata smrt

bijela sjena

kurva iz dvorišta

pijetao

pas

djetlić

vuk

ćuk

i jelen

    živi šute

ostali šapuću

     

    stari se svat

pred svitanje

otpućuje

na put

  
    SAN

     

    mrtvi

spominju žive

    živi

mrtve

    živi i mrtvi

mrtvi i živi

i oni na gumnu

i oni uz stazu

i oni niz stazu

    osluškuju

     

    primiče se čas

  
    TKALJA

     

    prelja

pralja

pratilja

pletilja

    vatra i trava

zator i krv

vrtlog i vir

    nit po nit

rov

    vlat po vlat

     

    smrt

  
    ZAUSTAVLJENA SLIKA

     

    izvrnutost

    odsutnost

    bilja

životinja

ljudi žena djece

tla i sna

     

    prazni kalup

    pepeo

  
    PTICA SMRT

     

    
      ocu
    

    
       
    

    ženska je

smrt

    i plavo donosi

sa sobom

    svijetloplavo

    i pjeva

riječnim glasom

    i obale

odnosi

donosi

prenosi

prosljeđuje

s ove na onu stranu

    mnoge obale

    i rasipa

sve to

kao travu

kao djetelinu

zamahuje

sretnim zamasima

    široko

    širokim otkosima

    sretna

pticolika

     

    plava

poput

vjedra

vode

     

    plava

sivoplava

     

    žarpticasmrt

  
    POSMRTNO KOLO

     

    djevojčice

siju travu

sitne ružice

    nitko ne pjeva

    ali se čuje

tutanj

    zemljani

bubanj

     

    to niče

smrt

i raste

i raste

raste

kroz

duplje tla

kroz podzemne prozore

kroz ponore

kroz mraz

i inje

kroz brazde

i pljevu

     

    u nas

  
    SMRT

     

    zmija

pas

smrt

koza

    ne reci im ne

ne reci ni

a

    čeka te

tutanj

šutnja

smijeh

zavjet

bubanj

    i tamne daske

mosta

     

    a poslije

pogača

zdenac

rijeka

suho dno

    ili pak

zvijer

     

    modri

levijatan

  
    BEZIMENA

     

    grabežljiva

darežljiva

nježna

lažljiva

i sućutna

kao život

samo malo

zelenkastija

modrija

mudrija

sjenovitija

i sjetna

     

    a onda

odjednom

žarka

živuća

zlatnosrebrna

poput guštera ribe ili ptice

zelenogoruća

(zbir svih želja)

     

     

    sestrasmrt

  
    ZAGROBNOST

     

    zagrobnost je

modra

i počinje već ovdje

plavim

i blagim

i bijelim

i svijetlim

    počiva ovdje

evo tu

    ništa ne znamo

čučimo

šutimo

i dobro nam je

u toj

sjenici

     

    ali

koji je ugriz

koja žeđ

koji zov

koji muk

koji gaz

grimiz

prah

skrlet

škrgut

štropot

     

    prekogroba

  
    SVEJEDNO

     

    sada i vazda

i zemlja i nadzemlje

i podzemlje

i ispod i ponovo

i ovdje i ne

    ionako

rastakanje

razobličuje rast

    a rast rastače

    i

     

    sve jedno je

